Document ID: /roh_data/filtered/fineweb-2-filterrobots_roh.jsonl.gz/41877

Cordial beinvegni tier nus a Laax
Preziada visitadra e preziau visitader da nossa homepage
Igl ei per mei in grond plascher ed ina honur, che Vus s’interesseis per nies vitg entras visitar nossa homepage. Jeu sperel che Vossa viseta sin nossa website porti bia informaziuns sur da nies vitg da habitar ni da vacanzas.
La vischnaunca da Laax ha fatg in svilup rasant, jeu astgel bein dir remarcabel. Aunc all'entschatta dils onns sissonta era Laax in vitg muntagnard idillic e pauper cun 300 habitontas e habitonts. Oz ha Laax ina populaziun da quasi 1'500 persunas ed ei in liug da vacanzas e da sport da renum internaziunal.
Buca mo igl unviern, mobein era la stad renda ei da visitar nies vitg; buca mo virtualmein, mobein era persunalmein. Vus vegnis a sustar da nossa biala cuntrada muntagnarda intacta, dil stupend liug da habitar e / ni dallas numerusas purschidas. Cheu sa mintgina e mintgin praticar tenor giavisch sport, cultura e divertiment.
Igl engrondiment dallas diversas infrastructuras, ina scola innovativa e la natira fascinonta cun ils lags da Laax fan ch'ins sesenta bein en nies vitg.
La cuorta presentaziun da nossa vischnaunca duei intimar Vus da vegnir ina gada e seperschuadar el liug dalla qualitad da viver aulta e dallas preferenzas da nossa vischnaunca.
Haveis Vus damondas ni propostas?
Communichei Vies meini a nus per e-mail ni per telefon.
Grond engraziament per Vossa viseta egl internet e tgi sa, forsa sentupein nus prest ina gada persunalmein.
Jeu havess plascher!
Toni Camathias, president communal